Βρυξέλλες, 27.12.2004

COM(2004)833 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

σχετικά με την εφαρμογή του κανονισμού (ΕΚ) αριθ. 450/2003 του Ευρωπαϊκού Κοινοβουλίου και του Συμβουλίου

1. Εισαγωγή

Στην ευρωζώνη το κόστος εργασίας θεωρείται γενικά ως μία από τις κυριότερες πιθανές αιτίες πληθωρισμού. Η Επιτροπή θεωρεί, συνεπώς, ότι ένας επίκαιρος δείκτης του κόστους εργασίας έχει πολύ μεγάλη σημασία τόσο για την Ευρωπαϊκή Κεντρική Τράπεζα, προκειμένου να παρακολουθεί τον πληθωρισμό, όσο και για τους κοινωνικούς εταίρους, προκειμένου να διαπραγματεύονται τις μισθολογικές συμφωνίες.

Ο κανονισμός (ΕΚ) αριθ. 450/2003 του Ευρωπαϊκού Κοινοβουλίου και του Συμβουλίου της 27ης Φεβρουαρίου 2003 σχετικά με το δείκτη του κόστους εργασίας θεσπίζει ένα κοινό πλαίσιο για την κατάρτιση, τη διαβίβαση και την αξιολόγηση συγκρίσιμων δεικτών κόστους εργασίας στην Κοινότητα (ΕΕ L 69, 13.3.2003, σ. 1). Ύστερα από την έγκριση του κανονισμού, τα κράτη μέλη άρχισαν να θέτουν σε εφαρμογή τις απαιτήσεις του. Τα περισσότερα κράτη μέλη εξακολούθησαν να αναπτύσσουν σειρές προσωρινών δεικτών (που διέδιδε ήδη η Eurostat από αρκετά χρόνια) με σκοπό να τους καταστήσουν τελικούς δείκτες, ενώ άλλες χώρες άρχισαν να εξετάζουν πιθανές εναλλακτικές προσεγγίσεις. Για ορισμένες χώρες, ήταν η πρώτη φορά που χρειάστηκε να αναπτύξουν δείκτη κόστους εργασίας.

Το άρθρο 13 του κανονισμού επιτάσσει τη σύνταξη εκθέσεων ανά διετία σχετικά με την εφαρμογή του κανονισμού. Η παρούσα πρώτη έκθεση, όπως ορίζεται στην τελευταία πρόταση του άρθρου 13 του κανονισμού, αναφέρεται μόνο στις ενέργειες στις οποίες προέβησαν τα κράτη μέλη για να προετοιμαστούν για την εφαρμογή του.

2. Μεταβατικές περίοδοι

Ο πίνακας που ακολουθεί παρουσιάζει τα κράτη μέλη στα οποία έχουν χορηγηθεί μεταβατικές περίοδοι έως τον Ιούνιο του 2005 για την παροχή σειρών του δείκτη κόστους εργασίας από το 1996 έως σήμερα. Οι μεταβατικές περίοδοι αφορούν είτε ορισμένα μόνο από τα χαρακτηριστικά είτε την πλήρη εφαρμογή του δείκτη.

+++++ TABLE +++++

+++++ TABLE +++++

3. Μέτρα που εφαρμόστηκαν από τα κράτη μέλη έως τον Οκτώβριο του 2004

Οι ακόλουθες χώρες έλαβαν όλα τα απαραίτητα μέτρα για να συμμορφωθούν πλήρως με τον κανονισμό: Τσεχική Δημοκρατία, Δανία, Λιθουανία, Ουγγαρία, Πορτογαλία και Σλοβακική Δημοκρατία.

Μια άλλη ομάδα κρατών μελών εφαρμόζει πλήρως των κανονισμό με εξαίρεση τα στοιχεία εκείνα που καλύπτονται από τη μεταβατική περίοδο. Η ομάδα αυτή περιλαμβάνει τη Γερμανία, την Ισπανία, τις Κάτω Χώρες και την Αυστρία.

Για τις υπόλοιπες χώρες η κατάσταση έχει ως εξής:

Βέλγιο

Καταρτίστηκε προσωρινός δείκτης με μερική κάλυψη χρησιμοποιώντας τις υπάρχουσες πηγές δεδομένων. Οι σειρές αυτές είναι διαθέσιμες για την περίοδο 1996-2002.

Εσθονία

Ο δείκτης του κόστους εργασίας εφαρμόστηκε εν μέρει. Οι ορισμοί, οι έννοιες και η κάλυψη των ειδών τηρούν τον κανονισμό. Λείπουν αναδρομικά δεδομένα για την περίοδο 1996-2002 καθώς και οι σειρές με εποχική διόρθωση και με διόρθωση ως προς τον αριθμό των εργάσιμων ημερών.

Ελλάδα

Μεταβατική περίοδος ως τον Ιούνιο του 2005 για την πλήρη εφαρμογή του δείκτη.

Προετοιμάζεται ένας προσωρινός δείκτης. Η συλλογή που βασίστηκε στην τριμηνιαία έρευνα εργατικού δυναμικού και στην πολυετή έρευνα για το κόστος εργασίας οδήγησε στην κατάρτιση ενός προσωρινού δείκτη ο οποίος βρίσκεται στη διαδικασία της επικύρωσης όσον αφορά τις μεθόδους του και την καταλληλότητά του.

Γαλλία

Μεταβατική περίοδος ως τον Ιούνιο του 2005 για την πλήρη εφαρμογή του δείκτη.

Για την περίοδο από το 1996 και μετά είναι διαθέσιμος ένας προσωρινός δείκτης ο οποίος ακολουθεί εν μέρει τις έννοιες του κανονισμού. Έχει διενεργηθεί σειρά μεθοδολογικών μελετών και προσομοιώσεων κατά το 2003 και 2004 για να δοκιμαστεί η κατάρτιση του τελικού δείκτη.

Ιρλανδία

Μεταβατική περίοδος ως τον Ιούνιο του 2005 για την πλήρη εφαρμογή του δείκτη.

Εκπονήθηκε προσωρινός δείκτης με μερική κάλυψη χρησιμοποιώντας τις υφιστάμενες πηγές δεδομένων. Οι σειρές αυτές είναι διαθέσιμες για το 1996-2002.

Ιταλία

Ο δείκτης του κόστους εργασίας εφαρμόστηκε εν μέρει. Ο παρονομαστής του δείκτη, δηλαδή οι πραγματοποιηθείσες ώρες εργασίας, είναι προς το παρόν ο συνολικός αριθμός εργαζομένων εκπεφρασμένος σε ισοδύναμα εργαζομένων πλήρους απασχόλησης. Η περίοδος των εβδομήντα ημερών δεν τηρείται ακόμη ενώ δεν διατίθενται σειρές με διόρθωση ως προς τον αριθμό των εργάσιμων ημερών και με εποχική διόρθωση.

Κύπρος

Προετοιμάζεται ένας προσωρινός δείκτης. Το 2002-2003 διενεργήθηκε πιλοτική έρευνα για τη συλλογή τριμηνιαίων στοιχείων απευθείας από τις επιχειρήσεις. Επειδή τα αποτελέσματα δεν ήταν ικανοποιητικά από όλες τις πλευρές, διεξάγονται σήμερα σειρές μελετών που εξετάζουν τις υπάρχουσες πηγές δεδομένων.

Λεττονία

Ο δείκτης του κόστους εργασίας εφαρμόστηκε εν μέρει. Οι ορισμοί, οι έννοιες και η κάλυψη των ειδών συμβαδίζουν με τον κανονισμό. Λείπουν μόνο τα αναδρομικά δεδομένα για το 1996. Λουξεμβούργο

Μεταβατική περίοδος ως τον Ιούνιο του 2005 για την πλήρη εφαρμογή του δείκτη.

Για την περίοδο από το 1996 και μετά είναι διαθέσιμος ένας προσωρινός δείκτης ο οποίος ακολουθεί εν μέρει τις έννοιες του κανονισμού. Έχει διενεργηθεί σειρά μεθοδολογικών μελετών και προσομοιώσεων κατά το 2003 και 2004 για να δοκιμαστεί η κατάρτιση του τελικού δείκτη.

Μάλτα

Προετοιμάζεται ένας προσωρινός δείκτης. Διενεργείται σειρά μελετών που εξετάζουν τις υπάρχουσες πηγές δεδομένων.

Πολωνία

Για την περίοδο από το 1996 και μετά είναι διαθέσιμος ένας προσωρινός δείκτης ο οποίος ακολουθεί εν μέρει τις έννοιες του κανονισμού. Οι σειρές του δείκτη δεν αναλύονται κατά ζητούμενη οικονομική δραστηριότητα ενώ δεν διατίθενται σειρές με διόρθωση ως προς τον αριθμό των εργάσιμων ημερών και με εποχική διόρθωση.

Σλοβενία

Ο δείκτης του κόστους εργασίας εφαρμόστηκε εν μέρει. Οι ορισμοί, οι έννοιες και η κάλυψη των ειδών τηρούν τον κανονισμό. Δεν διατίθενται σειρές του δείκτη με διόρθωση ως προς τον αριθμό των εργάσιμων ημερών και με εποχική διόρθωση.

Φινλανδία

Μεταβατική περίοδος ως τον Ιούνιο του 2005 για την πλήρη εφαρμογή του δείκτη.

Για την περίοδο από το 1996 και μετά είναι διαθέσιμος ένας προσωρινός δείκτης ο οποίος ακολουθεί εν μέρει τις έννοιες του κανονισμού. Έχει διενεργηθεί σειρά μεθοδολογικών μελετών και προσομοιώσεων κατά το 2003 και 2004 για να δοκιμαστεί η κατάρτιση του τελικού δείκτη.

Σουηδία

Μεταβατική περίοδος ως τον Ιούνιο του 2005 για την πλήρη εφαρμογή του δείκτη.

Για την περίοδο από το 1996 και μετά είναι διαθέσιμος ένας προσωρινός δείκτης ο οποίος ακολουθεί εν μέρει τις έννοιες του κανονισμού. Έχει διενεργηθεί σειρά μεθοδολογικών μελετών και προσομοιώσεων κατά το 2003 και 2004 για να δοκιμαστεί η κατάρτιση του τελικού δείκτη.

Ηνωμένο Βασίλειο

Για την περίοδο από το 1996 και μετά είναι διαθέσιμος ένας προσωρινός δείκτης ο οποίος ακολουθεί εν μέρει τις έννοιες του κανονισμού. Οι σειρές του δείκτη δεν αναλύονται κατά ζητούμενη οικονομική δραστηριότητα ενώ δεν διατίθενται σειρές με διόρθωση ως προς τον αριθμό των εργάσιμων ημερών και με εποχική διόρθωση.

Όλα τα κράτη μέλη κλήθηκαν να παράσχουν μια πιο λεπτομερή έκθεση σχετικά με τις δραστηριότητες εφαρμογής του κανονισμού. Οι πληροφορίες που διατέθηκαν περιλαμβάνονται ως παράρτημα στην παρούσα έκθεση.

4. Συνοδευτικές δράσεις από την Ευρωπαϊκή Επιτροπή (Eurostat)

Από την ημερομηνία θέσης σε ισχύ του κανονισμού (ΕΚ) 450/2003 η Eurostat δίνει διαρκώς στις χώρες περισσότερες οδηγίες σχετικά με τη βασική μεθοδολογία και με τη διαβίβαση των δεδομένων. Η Επιτροπή εξέδωσε εκτελεστικό κανονισμό τον Ιούλιο του 2003 (ΕΚ 1216/2003, ΕΕ L 169, 8.7.2003, σ. 37), ο οποίος ορίζει λεπτομερέστερα τις διαδικασίες διαβίβασης του δείκτη, τις συγκεκριμένες (εποχικές) διορθώσεις που πρέπει να γίνονται και το περιεχόμενο των εκθέσεων ποιότητας.

Η Eurostat προετοιμάζει τη βάση δεδομένων και τα μέσα για τη διαβίβαση των δεδομένων με σκοπό να παραλαμβάνει, να επαληθεύει, να χειρίζεται, να αποθηκεύει και να διαδίδει δεδομένα του δείκτη κόστους εργασίας εγκαίρως. Οι διαδικασίες αυτές θα ολοκληρωθούν και θα αρχίσουν να εφαρμόζονται πλήρως από την άνοιξη του 2005, όταν θα έχουν εκπνεύσει οι τελευταίες μεταβατικές περίοδοι και όλες οι χώρες θα παραδίδουν σειρές του δείκτη με βάση τον κανονισμό. Εν τω μεταξύ η Eurostat εξακολουθεί να παραλαμβάνει και να διαδίδει σειρές του δείκτη βάσει του κανονισμό ή προσωρινές σειρές του δείκτη, ανάλογα με την κατάσταση εφαρμογής που ισχύει στο κράτος μέλος.

5. Συμπεράσματα

Δέκα κράτη μέλη τηρούν πλήρως τον κανονισμό· τέσσερα από αυτά έχουν συμφωνήσει ωστόσο να εφαρμόσουν μεταβατικές ρυθμίσεις για ορισμένες πτυχές της εφαρμογής του κανονισμού.

Δεκαπέντε κράτη μέλη εξακολουθούν να βρίσκονται σε προπαρασκευαστικό στάδιο για την εφαρμογή του κανονισμού. Έξι από τα κράτη αυτά συμφώνησαν να εφαρμόσουν μεταβατικές ρυθμίσεις για την πλήρη εφαρμογή του κανονισμού.

Τα στοιχεία που απομένουν για την εφαρμογή του κανονισμού αφορούν κυρίως την πλήρη ανάλυση των δεδομένων κατά οικονομική δραστηριότητα, τα αναδρομικά δεδομένα και τις (εποχικές) διορθώσεις των σειρών. Η παραγωγή ενός δείκτη εγκαίρως σε 70 ημέρες απαιτεί επίσης να γίνουν διορθώσεις στη διαδικασία παραγωγής. Για ορισμένες χώρες η αναζήτηση και η δοκιμασία των καταλληλότερων πηγών δεδομένων βρίσκεται ακόμη σε εξέλιξη.

ΠΑΡΑΡΤΗΜΑ

Λεπτομέρειες σχετικά με τις εθνικές δραστηριότητες εφαρμογής

Βέλγιο

Τα δεδομένα που είναι διαθέσιμα σήμερα από το πρώτο τρίμηνο του 1996 έως το τέταρτο τρίμηνο του 2002 δεν βασίζονται ακόμη πλήρως στην εναρμονισμένη μεθοδολογία. Το βασικό πρόβλημα είναι η εκτίμηση του παρονομαστή της βασικής μεταβλητής δηλαδή των ωρών εργασίας που πραγματοποιήθηκαν. Οι διαθέσιμες πληροφορίες από τους διοικητικούς φακέλους δεδομένων εκφράζονται σε «ισοδύναμα πλήρους απασχόλησης» και όχι σε αριθμό ωρών. Οι τρέχουσες δραστηριότητες αποσκοπούν στην ακριβέστερη εκτίμηση των ωρών εργασίας ανά τρίμηνο έτσι ώστε να υιοθετηθούν πρακτικές οι οποίες συμβαδίζουν περισσότερο με εκείνες που χρησιμοποιούνται από άλλα κράτη μέλη. Σήμερα καταρτίζονται προσωρινοί τριμηνιαίοι δείκτες για τα έτη 2003 και 2004.

Τσεχική Δημοκρατία

Οι δείκτες προετοιμάστηκαν αυστηρά σύμφωνα με νομοθετικές πράξεις. Για την πλήρη συμμόρφωση, ωστόσο, είναι πάντα απαραίτητο να υπολογίζεται ο δείκτης χωρίς τα επιμίσθια. Οι αρχικές δραστηριότητες έχουν ήδη δρομολογηθεί με επιτυχία. Προστέθηκε μια νέα μεταβλητή για τα επιμίσθια στον κατάλογο των μεταβλητών για τις στατιστικές επιχειρήσεων το πρώτο τρίμηνο του 2003. Τα αποτελέσματα θα διασταυρωθούν με τα αντίστοιχα ετήσια αριθμητικά στοιχεία από την ετήσια έρευνα του κόστους εργασίας. Ο υπολογισμός των αναδρομικών δεδομένων πριν από το πρώτο τρίμηνο του 2003 δεν είναι δυνατόν να γίνει.

Ελλάδα

Η συλλογή δεδομένων για τις ώρες εργασίας που πραγματοποιήθηκαν και για το κόστος εργασίας θα βασισθεί σε μια τριμηνιαία δειγματοληπτική έρευνα η οποία αρχίζει το 2005 για τα έτη αναφοράς 2000 έως 2004. Τα δεδομένα για τα έτη 1996-1999 μπορεί να βασιστούν σε διοικητικές πηγές (ταμεία κοινωνικής ασφάλισης) ανάλογα με την έκβαση που θα έχει μια μελέτη που διενεργείται τώρα.

Ισπανία

Οι προηγούμενες δραστηριότητες μπορούν να συνοψιστούν ως εξής:

+++++ TABLE +++++

+++++ TABLE +++++

Γαλλία

Παρόλο που ισχύει η παρέκκλιση για τη Γαλλία, η χώρα στέλνει ήδη προσωρινά αριθμητικά στοιχεία που ανάγονται στο 1996. Από το 2003 η Γαλλία άρχισε να λαμβάνει κατάλληλα μέτρα για τη βελτίωση του σχεδιασμού των δεικτών· τα μέτρα αυτά περιλαμβάνουν μεθοδολογικές μελέτες, ανάπτυξη συγκεκριμένων εργαλείων πληροφορικής και διερεύνηση των καταλληλότερων πηγών δεδομένων. Τον Οκτώβριο του 2004 τα εργαλεία πληροφορικής λίγο πολύ οριστικοποιήθηκαν.

Ιρλανδία

Οι δείκτες καταρτίζονται στο πλαίσιο μιας νέας έρευνας στο σύνολο της οικονομίας που ονομάζεται έρευνα αποδοχών, ωρών εργασίας και κόστους απασχόλησης (EHECS). Έχει ξεκινήσει το σχέδιο εφαρμογής της νέας EHECS. Αρχικά, θα συλλέγονται δεδομένα για το τέταρτο τρίμηνο του 2004 όσον αφορά τους τίτλους της NACE για τις κατασκευές, το χονδρικό και λιανικό εμπόριο και τους ενδιάμεσους χρηματοπιστωτικούς οργανισμούς, για την οποία θα εκδοθούν έντυπα έρευνας τον Ιανουάριο του 2005. Οι υπόλοιποι τίτλοι της NACE από το Γ έως το Ο θα ενσωματωθούν σταδιακά. Η έρευνα EHECS θα είναι έρευνα μέσω ταχυδρομείου, ωστόσο θα ενθαρρύνεται πολύ η ηλεκτρονική υποβολή των εντύπων. Θα χρησιμοποιηθεί τεχνολογία σάρωσης (scanning) για την εισαγωγή των δεδομένων από τα έντυπα που θα επιστρέφονται. Ώσπου να καθιερωθεί η έρευνα αυτή, η Ιρλανδία θα διαβιβάζει τους παλιούς δείκτες. Η μεθοδολογία για την ολοκλήρωση των δύο σειρών θα προωθηθεί σε μεταγενέστερο στάδιο.

Κύπρος

Καθιερώθηκε μια τριμηνιαία δειγματοληπτική έρευνα για τη συλλογή στοιχείων σχετικά με τις ώρες εργασίας που πραγματοποιήθηκαν και με το κόστος εργασίας βάσει προσωπικών συνεντεύξεων σε επιχειρήσεις με 5 ή περισσότερους απασχολουμένους. Η εμπειρία της έρευνας ήταν αρκετά θετική από άποψη ποιότητας δεδομένων. Ωστόσο δημιούργησε μεγάλο φόρτο απαντήσεων για τις επιχειρήσεις και ήταν δαπανηρή και χρονοβόρα, οδηγώντας σε σημαντικές καθυστερήσεις στη συλλογή, επεξεργασία και προετοιμασία των δεδομένων. Γι’ αυτούς τους λόγους, η χρήση διοικητικών πηγών φαίνεται να προσφέρει μια εναλλακτική λύση για πιο επίκαιρα δεδομένα ενώ φαίνεται να μειώνει και το φόρτο της απάντησης. Αφού διερευνήθηκαν οι διάφορες δυνατότητες διαπιστώθηκε ότι η καλύτερη διαθέσιμη πηγή ήταν το μητρώο της υπηρεσίας κοινωνικών ασφαλίσεων. Η στατιστική υπηρεσία της Κύπρου, επειδή εξακολουθεί να αντιμετωπίζει προβλήματα, ιδίως με την ταξινόμηση των οικονομικών δραστηριοτήτων και με την έγκαιρη κατανομή των επιμισθίων που δεν χορηγούνται σε τακτή χρονική βάση, άρχισε ήδη να αντιμετωπίζει τις δύο αυτές αδυναμίες στο μέτρο του δυνατού. Τα πρώτα αποτελέσματα για τα έτη 2000-2003 αναμένεται να παραδοθούν πριν από το τέλος του 2004. Σήμερα διεξάγονται μελέτες με σκοπό να βρεθεί ο καλύτερος τρόπος υπολογισμού των αναδρομικών δεδομένων.

Λεττονία

Τα δεδομένα για τη Λεττονία συμβαδίζουν με τον κανονισμό. Η μόνη εξαίρεση είναι ότι δεν υπάρχουν αναδρομικά δεδομένα από το 1996 στο πλαίσιο της κύριας πηγής δεδομένων δηλαδή για τις ώρες εργασίας που πραγματοποιήθηκαν στον ιδιωτικό τομέα καθώς και κάποια άλλα πληροφοριακά στοιχεία.

Ουγγαρία

Η κατάσταση στην Ουγγαρία συμβαδίζει γενικά με τις νομικές απαιτήσεις. Εξαίρεση αποτελεί, μεταξύ άλλων, ο δείκτης, που δεν περιλαμβάνει τα επιμίσθια, επειδή λείπουν οι πληροφορίες για τα επιμίσθια των ετών πριν από το 2002. Οι δείκτες βασίζονται σε μηνιαίες βραχυπρόθεσμες έρευνες που καλύπτουν το σύνολο των εταιρειών με περισσότερους από 49 απασχολουμένους και, αντιπροσωπευτικά, τις εταιρείες που έχουν από 5 έως 49 απασχολουμένους (παρατηρείται δε το πλήρες φάσμα των δημόσιων ιδρυμάτων από το 1998 και ύστερα)· επίσης, βασίζονται στις έρευνες για το κόστος εργασίας του 2000 και του 1996. Επιπλέον, χρησιμοποιούνται κάποιοι λόγοι για την εκτίμηση συνιστωσών άλλων από τους μισθούς και τα ημερομίσθια με σκοπό τη συμπλήρωση δεδομένων από πρωτογενείς πηγές. Η πρώτη έκθεση ποιότητας στάλθηκε το Σεπτέμβριο του 2004.

Πολωνία

Τα πολωνικά δεδομένα για το πρώτο, το δεύτερο και το τρίτο τρίμηνο διαβιβάζονται σύμφωνα με τις νομικές απαιτήσεις εντός 70 ημερών· τα δεδομένα για το τέταρτο τρίμηνο ωστόσο στέλνονται σε διάστημα έως και 120 ημερών μετά την περίοδο αναφοράς. Τα μεταδεδομένα έχουν καταρτιστεί με το μορφότυπο SDDS του Διεθνούς Νομισματικού Ταμείου (ΔΝΤ). Η σχετική έκθεση ποιότητας είναι επίσης διαθέσιμη.

Πορτογαλία

Οι πορτογαλικοί δείκτες βασίζονται σε διάφορες πηγές, από τις οποίες η κυριότερη είναι η έρευνα «Índice de Custo do Trabalho» (ICT). Η έρευνα, η οποία αρχικά καθιερώθηκε για την ανάπτυξη και εφαρμογή του δείκτη τιμών εργασίας (LPI), χρειάστηκε να προσαρμοστεί στις ανάγκες των δεικτών. Εξετάστηκαν και δοκιμάστηκαν συμπληρωματικές πηγές δεδομένων. Οι μελέτες αυτές έδειξαν ότι η εφαρμογή γίνεται σύμφωνα με τον κανονισμό 450/2003.

Σλοβενία

Τα δεδομένα για τη Σλοβενία συμβαδίζουν με τον κανονισμό. Η μόνη εξαίρεση αφορά τις εποχικές διορθώσεις και τις διορθώσεις ως προς τις εργάσιμες ημέρες που θα είναι πλήρως διαθέσιμες το 2005.

Φινλανδία

Κατά τη μεταβατική περίοδο η Φινλανδία διαβίβασε στη Eurostat εντός της προθεσμίας των 70 ημερών σειρές δεικτών που δεν συμμορφώνονταν πλήρως με τον κανονισμό. Οι μέθοδοι παραγωγής έχουν πλέον αναβαθμιστεί ώστε να παρέχουν τη λεπτομέρεια και την ποιότητα που απαιτείται από τον κανονισμό, θα αρχίσουν δε να εφαρμόζονται από τις αρχές του 2005. Ο δείκτης θα καλύπτει επίσης τις δραστηριότητες του δημόσιου τομέα.

Ηνωμένο Βασίλειο

Το Ηνωμένο Βασίλειο παρέχει σήμερα μια ενδιάμεση σειρά που δεν τηρεί πλήρως των κανονισμό. Η νέα σειρά, η οποία βασίζεται στον κανονισμό, έχει αναπτυχθεί και πρόκειται να δημοσιευθεί και να αρχίσει να διαβιβάζεται τακτικά στη Eurostat από το 2005. Το Ηνωμένο Βασίλειο προβλέπει ότι θα έχει διαθέσιμη μια συνεκτική σειρά αναδρομικών δεδομένων για το πρώτο τρίμηνο του 2000, βάσει του κανονισμού, ως τα τέλη του 2004. Αυτή θα συσχετιστεί με την τρέχουσα ενδιάμεση σειρά ώστε να παρασχεθεί μια σειρά αναδρομικών δεδομένων από το πρώτο τρίμηνο του 1996.